Χρήστος Στυλιανίδης

Ο Χρήστος Στυλιανίδης είναι Έλληνας πολιτικός από την Κύπρο και Υπουργός Κλιματικής Κρίσης και Πολιτικής Προστασίας της Ελληνικής Δημοκρατίας. 

Είχε διατελέσει Ευρωπαίος Επίτροπος Ανθρωπιστικής Βοήθειας και Διαχείρισης Κρίσεων (2014-2019) , Συντονιστής της Ευρωπαϊκής Ένωσης για τον Έμπολα και Ειδικός Απεσταλμένος της Ευρωπαϊκής Ένωσης για την Προώθηση και Προστασία των Θρησκευτικών Ελευθεριών και Πεποιθήσεων. Έχει διατελέσει, επίσης, ευρωβουλευτής στο Ευρωπαϊκό Κοινοβούλιο το 2014 για την Κύπρο, Κυβερνητικός Εκπρόσωπος της Κυπριακής Δημοκρατίας σε δύο διαφορετικές περιόδους (2013-2014 και 1998-1999) και μέλος της Βουλής των Αντιπροσώπων της Κύπρου ως Βουλευτής ΔΗΣΥ την περίοδο 2006-2013. Το 2012 εξελέγη στο Προεδρείο της Κοινοβουλευτικής Συνέλευσης του ΟΑΣΕ, της οποίας υπήρξε μέλος από το 2006 έως το 2011. 

Για το έργο και τη δράση του σε μια σειρά από τομείς έχει λάβει σημαντική αναγνώριση και διακρίσεις.

Βιογραφικά στοιχεία 
Ο Χρήστος Στυλιανίδης γεννήθηκε στη Λευκωσία της αγγλοκρατούμενης Κύπρου στις 26 Ιουνίου 1958. Μεγάλωσε στην παλιά γειτονιά της Λευκωσίας (περιοχή πλατείας Αρχιεπισκοπής) και είναι απόφοιτος του ιστορικού Παγκυπρίου Γυμνασίου.

Σπούδασε στην Οδοντιατρική Σχολή του Αριστοτελείου Πανεπιστημίου Θεσσαλονίκης, από την οποία αποφοίτησε το 1984. Έχει ολοκληρώσει το πρόγραμμα Executive Education in International Development στο JFK School of Government του Πανεπιστημίου Χάρβαρντ των Ηνωμένων Πολιτειών και έχει παρακολουθήσει μεταπτυχιακά σεμινάρια στους τομείς των Πολιτικών Επιστημών, Διεθνών Σχέσεων και Ευρωπαϊκών Θεσμών.

Μιλά την ελληνική και την αγγλική γλώσσα. 

Είναι παντρεμένος και έχει έναν γιο.

Επαγγελματική σταδιοδρομία 
Ο Χρήστος Στυλιανίδης άσκησε το επάγγελμα του Χειρουργού Οδοντίατρου για περίπου τριάντα (30) χρόνια, μέχρι τον διορισμό του ως Ευρωπαίος Επίτροπος το 2014.

Διετέλεσε, επίσης, Επισκέπτης Καθηγητής (Visiting Professor in Practice) στο Τμήμα Πολιτικής της Υγείας στο London School of Economics (LSE) της Μεγάλης Βρετανίας, μέλος του ακαδημαϊκού προσωπικού στην Ιατρική Σχολή του Πανεπιστημίου Λευκωσίας-Κύπρου και Επισκέπτης Καθηγητής (Visiting International Professor) στο Ruhr Universität Bochum (RUB) Research School της Γερμανίας.

Πολιτική διαδρομή 
Ο Χρήστος Στυλιανίδης ανέπτυξε έντονη πολιτική δράση από νεαρή ηλικία. Με την επιστροφή του στην Κύπρο μετά το πέρας των σπουδών του, συνεργάστηκε στενά με τον Γιάννο Κρανιδιώτη και ανέλαβε πρωτοβουλίες και ενεργό δράση για την προώθηση της ένταξης της Κύπρου στην Ευρωπαϊκή Ένωση και τη διευθέτηση του Κυπριακού. 

Το 1995 ίδρυσε, μαζί με άλλους πολίτες, την Κίνηση Πολιτικού Εκσυγχρονισμού με στόχο την προώθηση της ευρωπαϊκής Κύπρου και τον εκσυγχρονισμό του πολιτικού συστήματος της χώρας.

Το 1998, μετά την επανεκλογή του Γλαύκου Κληρίδη στην Προεδρία της Κυπριακής Δημοκρατίας, ανέλαβε Κυβερνητικός Εκπρόσωπος, θέση από την οποία συμμετείχε -δίπλα στον Γλαύκο Κληρίδη- σε όλες τις κρίσιμες διαπραγματεύσεις για λύση του Κυπριακού προβλήματος και προώθηση της ένταξης της Κυπριακής Δημοκρατίας στην Ευρωπαϊκή Ένωση.

Παρέμεινε στη θέση αυτή έως τον Μάρτιο του 1999, οπότε παραιτήθηκε για λόγους πολιτικής ευθιξίας, αντιδρώντας σε φαινόμενα διαφθοράς στην κρατική μηχανή. Υπήρξε ο πρώτος κυβερνητικός αξιωματούχος στη νεότερη πολιτική ιστορία της Κυπριακής Δημοκρατίας που παραιτήθηκε για λόγους αρχής, προκαλώντας αλυσιδωτές αντιδράσεις και αναδεικνύοντας την ανάγκη εξυγίανσης της κυπριακής πολιτικής ζωής.

Μεταξύ 1999-2003, ο Χρήστος Στυλιανίδης, παρότι δεν είχε κυβερνητικό ρόλο, συνέχισε να συνεργάζεται στενά με τον Πρόεδρο Κληρίδη. Ήταν παρών στις διαδικασίες που οδήγησαν στην ιστορική απόφαση του Ευρωπαϊκού Συμβουλίου του Ελσίνκι (Δεκέμβριος 1999), η οποία δημιούργησε τη δυναμική για ένταξη της Κύπρου στην ΕΕ αίροντας την προϋπόθεση για προηγούμενη λύση του Κυπριακού. Παράλληλα, είχε καθοριστικό ρόλο στις διεργασίες που οδήγησαν το 2002 στην απόφαση του Συμβουλίου Κορυφής στην Κοπεγχάγη με την οποία σφραγίστηκε η «καθαρή» ένταξη της Κύπρου.

Το 2004 είχε ενεργό συμμετοχή στο δημοψήφισμα στηρίζοντας το «ναι» στο Σχέδιο Ανάν για τη λύση του Κυπριακού.

Το 2006 κατήλθε για πρώτη φορά στις βουλευτικές εκλογές ως «Αριστίνδην» υποψήφιος με τον Δημοκρατικό Συναγερμό (ΔΗΣΥ) και εξελέγη Βουλευτής Λευκωσίας, καταλαμβάνοντας παγκυπρίως την πρώτη θέση σε σταυρούς προτίμησης.

Από το 2006 έως το 2013 υπήρξε μέλος της κυπριακής Βουλής των Αντιπροσώπων έχοντας επανεκλεγεί Βουλευτής στις εκλογές του 2011. Στο διάστημα αυτό, διετέλεσε:

 Αναπληρωτής Πρόεδρος της Επιτροπής Εξωτερικών και Ευρωπαϊκών Υποθέσεων (2011-2013)
 Μέλος της Επιτροπής Ευρωπαϊκών Υποθέσεων, της Επιτροπής Εσωτερικών Υποθέσεων και της Επιτροπής Απασχόλησης και Κοινωνικών Υποθέσεων (2006-2011).

Στο διάστημα 2006 - 2011 διετέλεσε, επίσης, μέλος της Κοινοβουλευτικής Συνέλευσης του Οργανισμού για την Ασφάλεια και τη Συνεργασία στην Ευρώπη και εξελέγη μέλος του Προεδρείου της το 2012, συμμετέχοντας σε σημαντικές δράσεις και αποστολές του Οργανισμού σε όλο τον κόσμο.

Κατά τη διάρκεια της κοινοβουλευτικής του διαδρομής, ο Χρήστος Στυλιανίδης προώθησε πολιτικές εκσυγχρονισμού του κυπριακού κράτους και του πολιτικού συστήματος, ενώ απέκτησε μεγάλη εμπειρία σε ευρωπαϊκά και διεθνή θέματα.

Τον Μάρτιο του 2013, μετά την εκλογή του Νίκου Αναστασιάδη στο προεδρικό αξίωμα ανέλαβε, για δεύτερη φορά, Κυβερνητικός Εκπρόσωπος.

Παρέμεινε στη θέση αυτή έως τον Απρίλιο του 2014, όταν και παραιτήθηκε ως αποτέλεσμα της απόφασης του να μετάσχει ως υποψήφιος του ΔΗΣΥ στις ευρωεκλογές του Μαΐου του 2014, όπου και εξελέγη Ευρωβουλευτής.

Στις 24 Οκτωβρίου 2014 διορίστηκε από την Ευρωπαϊκή Επιτροπή Συντονιστής για τον Έμπολα.

Στις 31 Οκτωβρίου 2014 παραιτήθηκε από τη θέση του ευρωβουλευτή, αναλαμβάνοντας τη θέση του Ευρωπαίου Επίτροπου Ανθρωπιστικής Βοήθειας και Διαχείρισης Κρίσεων. Η θητεία του ολοκληρώθηκε στις 30 Νοεμβρίου 2019.

Τον Μάιο του 2021 ορίστηκε Ειδικός Απεσταλμένος της ΕΕ για την προώθηση και προστασία των θρησκευτικών ελευθεριών και πεποιθήσεων, θέση που υπηρέτησε μέχρι τον Σεπτέμβριο του 2021 οπότε και ανέλαβε Υπουργός Κλιματικής Κρίσης και Πολιτικής Προστασίας της Ελληνικής Δημοκρατίας.

Ευρωπαίος Επίτροπος Ανθρωπιστικής Βοήθειας και Διαχείρισης Κρίσεων 
Από την 1η Νοεμβρίου 2014 μέχρι και την 30η Νοεμβρίου 2019, ο Χρήστος Στυλιανίδης διετέλεσε Ευρωπαίος Επίτροπος Ανθρωπιστικής Βοήθειας και Διαχείρισης Κρίσεων στην Επιτροπή Γιούνκερ. Το έργο που επιτέλεσε από τη θέση αυτή αναγνωρίστηκε τόσο σε ευρωπαϊκό, όσο και σε διεθνές επίπεδο, ενώ θεωρείται ότι με τη δράση του ως Επίτροπος συνέβαλε σημαντικά στην ενίσχυση του ρόλου της ΕΕ ως μιας παγκόσμιας δύναμης «ήπιας ισχύος».

Ανθρωπιστική Βοήθεια 
Για το έργο του στον τομέα της ανθρωπιστικής βοήθειας, ο Χρήστος Στυλιανίδης χαρακτηρίστηκε ως το ανθρωπιστικό «πρόσωπο της Ευρώπης» σε ολόκληρο τον κόσμο. 

Ανέπτυξε μεγάλη δράση επισκεπτόμενος περιοχές που αντιμετωπίζουν ανθρωπιστικές κρίσεις, ανέλαβε πρωτοβουλίες και εφάρμοσε πολιτικές αντιμετώπισης των ανθρωπιστικών αναγκών από την Αφρική (π.χ. Κέρας Αφρικής, Σαχέλ, Σουδάν) και τη Μέση Ανατολή (π.χ. Συρία, Ιράκ) μέχρι την Ασία (π.χ. Μιανμάρ) και τη Λατινική Αμερική (π.χ. Κολομβία, Βενεζουέλα).

Είχε πρωταγωνιστικό ρόλο στις προσπάθειες ενίσχυσης του άξονα Ανθρωπιστικής και Αναπτυξιακής Βοήθειας (Humanitarian-Development Nexus), πρωτοβουλία που υπηρετεί την υλοποίηση των Βιώσιμων και Αναπτυξιακών Στόχων των Ηνωμένων Εθνών (UN Sustainable and Development Goals - SDGs).

Παράλληλα, προώθησε πρωτοπόρους μηχανισμούς αντιμετώπισης ανθρωπιστικών κρίσεων όπως το σύστημα “Cash and Voucher”. Με το σχήμα αυτό που προνοεί για κατ’ ευθείαν χρηματική βοήθεια στους πάσχοντες, δίνεται η δυνατότητα στους ευάλωτους πληθυσμούς να καλύψουν τις πρώτες ανάγκες με αξιοπρέπεια συμβάλλοντας, ταυτόχρονα, και στην ενίσχυση της τοπικής οικονομίας. 

Ο Χρήστος Στυλιανίδης, ως Ευρωπαίος Επίτροπος, έθεσε ως προτεραιότητα και εργάστηκε συστηματικά για την προώθηση της Εκπαίδευσης σε καταστάσεις έκτακτης ανάγκης (Education in Emergencies). Με πρωτοβουλία του, δεκαπλασιάστηκε ο προϋπολογισμός του χαρτοφυλακίου της ανθρωπιστικής βοήθειας για την εκπαίδευση σε καταστάσεις έκτακτης ανάγκης: από 1% το 2015 στο 10% σήμερα, υπερβαίνοντας κατά πολύ το στόχο του 3% που έθεσαν τα Ηνωμένα Έθνη. 

Παράλληλα, ο Χρήστος Στυλιανίδης υπήρξε βασικός πυλώνας για την Εφαρμογή της Συμφωνίας ΕΕ-Τουρκίας για τους πρόσφυγες (EU-Turkey Statement), η οποία αποτελεί κεντρικό συστατικό στοιχείο της ευρωπαϊκής πολιτικής για την αντιμετώπιση της προσφυγικής κρίσης. Υπό την ηγεσία του υλοποιήθηκε το Emergency Social Safety Net (ESSN), το μεγαλύτερο πρόγραμμα παροχής ανθρωπιστικής βοήθειας από την ΕΕ προς τους πρόσφυγες που φιλοξενούνται στην Τουρκία. 

Επίσης, με πρωτοβουλία του δημιουργήθηκε τον Μάρτιο του 2016 ένας νέος μηχανισμός παροχής έκτακτης βοήθειας εντός της Ευρωπαϊκής Ένωσης για την αντιμετώπιση της προσφυγικής κρίσης, με στόχο να υποστηριχθούν τα κράτη-μέλη τα οποία υποδέχονται μεγάλους αριθμούς προσφύγων. Στο πλαίσιο του μηχανισμού αυτού υλοποιήθηκε στην Ελλάδα το πρόγραμμα ESTIA (Emergency Support to Integration and Accommodation) με το οποίο δημιουργήθηκαν θέσεις στέγασης προσφύγων σε αστικές περιοχές εγκαινιάζοντας, ταυτόχρονα, ένα σύστημα χρηματικής βοήθειας (Cash and Voucher) που έχει εξυπηρετήσει χιλιάδες πρόσφυγες και αιτούντες άσυλο.

Ευρωπαϊκή Πολιτική Προστασία 
Από τη θέση του ως Ευρωπαίος Επίτροπος Ανθρωπιστικής Βοήθειας και Διαχείρισης Κρίσεων, ο Χρήστος Στυλιανίδης εργάστηκε συστηματικά για την ενίσχυση και αναβάθμιση του κρίσιμου τομέα της Πολιτικής Προστασίας. 

Στο πλαίσιο αυτό ολοκληρώθηκαν οι διαπραγματεύσεις και διαδικασίες ενσωμάτωσης στον Ευρωπαϊκό Μηχανισμό Πολιτικής Προστασίας (Union Civil Protection Mechanism) της Τουρκίας και της Σερβίας. 

Παράλληλα, ενδυναμώθηκε και αναπτύχθηκε περαιτέρω ο συντονιστικός ρόλος του Κέντρου Διαχείρισης Κρίσεων της Ευρωπαϊκής Επιτροπής (Emergency Response Coordination Center), καθώς επίσης και δράσεις στον τομέα της πρόληψης και ετοιμότητας.

Ο Χρήστος Στυλιανίδης είναι ο «αρχιτέκτονας» του rescEU, πρωτοβουλία με την οποία αναβαθμίστηκε σημαντικά το ευρωπαϊκό σύστημα Πολιτικής Προστασίας και συμπεριλήφθηκε ανάμεσα στα είκοσι (20) πιο σημαντικά επιτεύγματα της Επιτροπής Γιούνκερ.  

Στόχος του rescEU είναι να αναπτυχθούν όλες οι υποδομές, έτσι ώστε η ΕΕ να είναι σε θέση να ανταποκρίνεται πιο έγκαιρα και αποτελεσματικά στις συνέπειες της κλιματικής αλλαγής, στη δραματική αύξηση των φυσικών καταστροφών (εντός και εκτός Ευρώπης), στην αντιμετώπιση επιδημιών και στην παροχή άμεσης βοήθειας σε περίπτωση ενός πυρηνικού ή χημικού ατυχήματος.

Ευρωπαίος Συντονιστής για τον Έμπολα 
Στις 24 Οκτωβρίου 2014 ο Χρήστος Στυλιανίδης διορίστηκε από το Ευρωπαϊκό Συμβούλιο Ευρωπαίος Συντονιστής για τον Έμπολα, θέση που υπηρέτησε μέχρι το τέλος της θητείας του. Η συμβολή του στην καταπολέμηση του Έμπολα ήταν καθοριστική τόσο στη Δυτική Αφρική το 2014-2016, όσο και αργότερα στη Δημοκρατία του Κόγκο.  

Ως Συντονιστής της ΕΕ για τον Έμπολα την κρίσιμη περίοδο 2014-2016, είχε την ευθύνη του συντονισμού όλων των θεσμών και υπηρεσιών της ΕΕ και των κρατών-μελών.

Ήταν από τους πρώτους αξιωματούχους της ΕE που επισκέφθηκε τις πληγείσες περιοχές στη Δυτική Αφρική για να αξιολογήσει επί του εδάφους την κατάσταση. 

Ταυτόχρονα, ανέλαβε σημαντικές πρωτοβουλίες ενεργοποίησης του διεθνούς παράγοντα για την αντιμετώπιση της επιδημίας. Πέτυχε την περιφερειακή συνεργασία μεταξύ των ηγετών της Σιέρρα Λεόνε, της Λιβερίας και της Γουϊνέας, η οποία ήταν το «κλειδί» για να τεθεί υπό έλεγχο ο Έμπολα. Προς αυτή την κατεύθυνση συνέβαλε σημαντικά και η Διεθνής Διάσκεψη Υψηλού Επιπέδου, “Ebola: from Emergency to Recovery”, που διοργανώθηκε υπό την αιγίδα του Χρήστου Στυλιανίδη στις Βρυξέλλες τον Μάρτιο του 2015. 

Ο Χρήστος Στυλιανίδης υπήρξε, επίσης, εκ των ιδρυτών του "Ευρωπαϊκού Ιατρικού Σώματος" (European Medical Corps) το οποίο συστάθηκε τον Φεβρουάριο του 2015. Το "Ευρωπαϊκό Ιατρικό Σώμα" γεννήθηκε μέσα από τις ανάγκες και την εμπειρία της επιδημίας του Έμπολα (2014-2016), με στόχο την έγκαιρη παροχή ιατρικής βοήθειας και την ενεργοποίηση ειδικών στη δημόσια υγεία, σε περιπτώσεις καταστροφών και έκτακτης ανάγκης.

Υπουργός Κλιματικής Κρίσης & Πολιτικής Προστασίας της Ελληνικής Δημοκρατίας 
Ο Χρήστος Στυλιανίδης ορκίστηκε Υπουργός Κλιματικής Κρίσης και Πολιτικής Προστασίας της Ελληνικής Δημοκρατίας στις 10 Σεπτεμβρίου του 2021, αναλαμβάνοντας το χαρτοφυλάκιο ενός Υπουργείου που μόλις είχε συσταθεί με απόφαση του Έλληνα Πρωθυπουργού Κυριάκου Μητσοτάκη με στόχο τη δημιουργία μιας υποδομής-πρότυπο στην Ευρώπη.

Μέσα στον πρώτο χρόνο της υπουργικής του θητείας, ο Χρήστος Στυλιανίδης, μεταξύ άλλων, προώθησε τη χάραξη μιας Εθνικής Στρατηγικής για την Κλιματική Αλλαγή και την Πολιτική Προστασία, με συγκεκριμένο Σχέδιο Δράσης που στηρίζεται στο τρίπτυχο «Πρόληψη, Ετοιμότητα/Προετοιμασία, Ανθεκτικότητα». Προς την κατεύθυνση αυτή, με πρωτοβουλία του, εγκαινιάστηκε στα τέλη του 2021 Εθνικός Διάλογος για την κλιματική κρίση και τις προκλήσεις της, με ενεργό συμμετοχή των κοινοβουλευτικών κομμάτων, της επιστημονικής κοινότητας και της κοινωνίας των πολιτών. 

Στο πλαίσιο του Εθνικού Διαλόγου, τον Φεβρουάριο του 2022 ξεκίνησε στην Ελλάδα ένα μεγάλο ερευνητικό πρόγραμμα, με αντικείμενο τη διερεύνηση των στάσεων και απόψεων των πολιτών σχετικά με την κλιματική αλλαγή. Στόχος, να αποτελέσει το πρόγραμμα αυτό χρήσιμο οδηγό για τις πολιτικές και επιμέρους δράσεις του Υπουργείου Κλιματικής Κρίσης και Πολιτικής Προστασίας, οι οποίες θέτουν τον πολίτη στο επίκεντρο. Βασικό πυλώνα του προγράμματος αποτελεί η έρευνα «Κλιματική Αλλαγή: Αντιλήψεις, Απειλές και Προκλήσεις για μια Νέα Περιβαλλοντική Κουλτούρα» που πραγματοποιήθηκε με πρωτοβουλία του Υπουργείου.

Παράλληλα, το ίδιο διάστημα, ο Χρήστος Στυλιανίδης εργάστηκε συστηματικά για την αναβάθμιση του ρόλου της Ελλάδας στην περαιτέρω προώθηση της συνεργασίας στον τομέα της Πολιτικής Προστασίας σε ευρωπαϊκό, περιφερειακό και διμερές επίπεδο.

Επίσης, το καλοκαίρι του 2022, με ελληνική πρωτοβουλία, υλοποιήθηκε με επιτυχία για πρώτη φορά στην Ελλάδα το πρόγραμμα προ-εγκατάστασης πυροσβεστών (prepositioning pilot project), μέσω του Ευρωπαϊκού Μηχανισμού Πολιτικής Προστασίας. 

Το πρόγραμμα δίνει τη δυνατότητα σε Ευρωπαίους πυροσβέστες να φιλοξενούνται τους δύσκολους μήνες της αντιπυρικής περιόδου στις χώρες-μέλη που πλήττονται περισσότερο από δασικές πυρκαγιές, για να ενισχύουν τους συναδέλφους τους στο έργο τους. Επιτυγχάνεται, έτσι, η δυνατότητα για άμεση παρέμβαση κατά την εκδήλωση πυρκαγιών, χωρίς να χάνεται πολύτιμος χρόνος για τη μεταφορά των δυνάμεων. Ταυτόχρονα, δημιουργείται ένα πλαίσιο ανταλλαγής γνώσης και βέλτιστων πρακτικών σε ζητήματα δασοπυρόσβεσης, στο πλαίσιο κοινών ασκήσεων και εκπαιδεύσεων.

H επιτυχία της πιλοτικής εφαρμογής του προγράμματος προ-εγκατάστασης στην Ελλάδα αναγνωρίστηκε ευρέως στην έκτακτη συνάντηση Υπουργών της ΕΕ στις Βρυξέλλες στις 5 Σεπτεμβρίου 2022, όπου και αποφασίστηκε η ενίσχυση και επέκτασή του. 

Επίσης, επί υπουργίας του Χρήστου Στυλιανίδη, το καλοκαίρι του 2022, η Ελλάδα έγινε κόμβος (regional hub) του rescEU για την νοτιο-ανατολική Ευρώπη. Φιλοξένησε ένα ελικόπτερο βαρέως τύπου με χρηματοδότηση της Ευρωπαϊκής Επιτροπής, το οποίο συνέδραμε τις επιχειρήσεις δασοπυρόσβεσης τόσο στην Ελλάδα, όσο και στην ευρύτερη περιοχή. 

Ακόμη, σε συνέχεια των καταστροφικών πυρκαγιών που έπληξαν πολλές χώρες της Ευρώπης το καλοκαίρι του 2022, ο Χρήστος Στυλιανίδης συνέβαλε αποφασιστικά στην κινητοποίηση της ΕΕ για περαιτέρω ενίσχυση του rescEU, υποστηρίζοντας ένθερμα τις σχετικές προτάσεις της Ευρωπαϊκής Επιτροπής και καταθέτοντας συγκεκριμένες προτάσεις στο πλαίσιο της έκτακτης συνάντησης Υπουργών της Ευρωπαϊκής Ένωσης, με αντικείμενο την ενίσχυση της απόκρισης του Ευρωπαϊκού Μηχανισμού Πολιτικής Προστασίας / rescEU στις δασικές πυρκαγιές (5 Σεπτεμβρίου 2022). 

Η ενίσχυση του rescEU αποτελεί πλέον δέσμευση την οποία ανέλαβε και η Πρόεδρος της Ευρωπαϊκής Επιτροπής, Ursula von der Leyen, στο πλαίσιο της ομιλίας της για την «Κατάσταση της Ένωσης», τον Σεπτέμβριο του 2022, ενώπιον του Ευρωπαϊκού Κοινοβουλίου.

Τιμητικές Διακρίσεις 

Για την αφοσίωσή του στην εκπαίδευση και για τις πρωτοβουλίες που έχει αναλάβει, ο Χρήστος Στυλιανίδης ανακηρύχθηκε το 2020 “Global Champion for Education in Emegencies” από την παγκόσμια οργάνωση Education Cannot Wait και το 2018 σε “Political Champion for Education in Emergencies” από το Malala Foundation.

Ως αναγνώριση του έργου και της δράσης του, ο Χρήστος Στυλιανίδης έχει λάβει μια σειρά ακόμη βραβείων και τιμητικών διακρίσεων από κυβερνήσεις, διεθνείς οργανισμούς και ιδρύματα. Tα πιο σημαντικά από αυτά είναι: 

 Το Golden Decoration of Honour από την Ομοσπονδιακή Υπηρεσία Τεχνικής Βοήθειας (THW) της Γερμανίας
 Το Μετάλλιο "Stern Der Sicherheit" από το γερμανικό ομοσπονδιακό κρατίδιο της Βαυαρίας
 Τo Tιμητικό Βραβείο Πολιτικής Προστασίας “Bevölkerungsschutzehrenzeichen” από το γερμανικό ομοσπονδιακό κρατίδιο της Βάδης-Βυρτεμβέργης
 Το “Their Inspiration Award” από τους διεθνείς οργανισμούς Their World και Global Business Coalition for Education
 Το Gernika Prize for Peace and Reconciliation (Ισπανία)
 Το Βραβείο «Ανδρέας Γιαννόπουλος» από το Χαμόγελο του Παιδιού (Ελλάδα)
 Το Βραβείο «Γιάννος Κρανιδιώτης» για την προσφορά του στην Ευρώπη (Κύπρος)
 Το Βραβείο Δημοκρατίας από την κυπριακή οργάνωση ΠΟΛΙΤΕΙΑ.  

Έχει, επίσης, τιμηθεί από το Ανώτατο Τεχνολογικό Ινστιτούτο Ανατολικής Μακεδονίας και Θράκης για την προσφορά του στην ευρωπαϊκή πολιτική προστασία και από το ελληνικό Ίδρυμα «Ελπίδα» για την προσφορά του στην προστασία των παιδιών.

Παραπομπές

Πηγές

|-

|-

|-

|-

Βουλευτές εκλεγμένοι με τον Δημοκρατικό Συναγερμό
Βουλευτές Λευκωσίας
Κύπριοι οδοντίατροι
Ευρωβουλευτές εκλεγμένοι με τον ΔΗΣΥ
Κύπριοι Επίτροποι της Ευρωπαϊκής Ένωσης
Κυβερνητικοί Εκπρόσωποι Κύπρου
Ευρωπαίοι επίτροποι
Κυβέρνηση Γλαύκου Κληρίδη 1998
Κυβέρνηση Νίκου Αναστασιάδη 2013
Βουλευτές Θ΄ Κοινοβουλευτικής Περιόδου (Κύπρος)
Βουλευτές Ι΄ Κοινοβουλευτικής Περιόδου (Κύπρος)
Έλληνες υπήκοοι ελληνοκυπριακής καταγωγής